CELEX: 32006D0201
Language: el
Date: 2006-02-27 00:00:00
Title: Απόφαση 2006/201/ΚΕΠΠΑ του Συμβουλίου, της  27ης Φεβρουαρίου 2006 , για την παράταση της συμφωνίας, υπό μορφή ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας που αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (Αποστολή Παρακολούθησης Ατσέ — ΑΠΑ) και του προσωπικού της

10.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 71/53
            
         ΑΠΌΦΑΣΗ 2006/201/ΚΕΠΠΑ ΤΟΥ ΣΥΜΒΟΥΛΊΟΥ
   της 27ης Φεβρουαρίου 2006
   για την παράταση της συμφωνίας, υπό μορφή ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας που αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (Αποστολή Παρακολούθησης Ατσέ — ΑΠΑ) και του προσωπικού της
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:
   
               (1)
            
            
               Στις 9 Σεπτεμβρίου 2005, το Συμβούλιο υιοθέτησε την κοινή δράση 2005/643/ΚΕΠΠΑ για την αποστολή παρακολούθησης της Ευρωπαϊκής Ένωσης στην Ατσέ της Ινδονησίας (Aceh Monitoring Mission — AMM) (1).
            
         
               (2)
            
            
               Το άρθρο 7 της κοινής δράσης 2005/643/ΚΕΠΠΑ προβλέπει ότι το καθεστώς του προσωπικού της αποστολής παρακολούθησης στην Ατσέ της Ινδονησίας, συμπεριλαμβανομένων, όπου είναι απαραίτητο, των προνομίων, των ασυλιών και των περαιτέρω εγγυήσεων που απαιτούνται για την ολοκλήρωση και την εύρυθμη λειτουργία της εν λόγω αποστολής, συμφωνείται κατά τη διαδικασία του άρθρου 24 της Συνθήκης.
            
         
               (3)
            
            
               Κατόπιν διαπραγματεύσεων με την κυβέρνηση της Ινδονησίας, το Συμβούλιο εξέδωσε, στις 3 Οκτωβρίου 2005, την απόφαση 2005/765/ΚΕΠΠΑ για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (Aceh Monitoring Mission — AMM) και του προσωπικού της (2), που παρέχει εξουσιοδότηση προς υπογραφή της συμφωνίας υπό μορφή ανταλλαγής επιστολών.
            
         
               (4)
            
            
               Όπως αναφέρουν η από 14ης Σεπτεμβρίου 2005 επιστολή και τα παραρτήματα αυτής του υπουργού Εξωτερικών της κυβέρνησης της Ινδονησίας περί των καθηκόντων, του καθεστώτος, των προνομίων και των ασυλιών της αποστολής παρακολούθησης στην Ατσέ (ΑΠΑ) και του προσωπικού της, και η από 3ης Οκτωβρίου 2005 απάντηση του Γενικού Γραμματέα/Υπάτου Εκπροσώπου, η προκειμένη συμφωνία υπό μορφή ανταλλαγής επιστολών μπορεί να παραταθεί για μια περαιτέρω περίοδο έξι μηνών κατόπιν αμοιβαίας συναίνεσης (3).
            
         
               (5)
            
            
               Στις 13 Φεβρουαρίου 2006, η Κυβέρνηση της Ινδονησίας κάλεσε την Ευρωπαϊκή Ένωση να παρατείνει την εντολή της αποστολής παρακολούθησης στην Ατσέ για περίοδο τριών μηνών.
            
         
               (6)
            
            
               Το Συμβούλιο, στις 27 Φεβρουαρίου 2006, υιοθέτησε την κοινή δράση 2006/202/ΚΕΠΠΑ για την τροποποίηση και παράταση της κοινής δράσης 2005/643/ΚΕΠΠΑ για την αποστολή παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) (4) παρατείνοντας την ΑΠΑ για περίοδο τριών μηνών.
            
         
               (7)
            
            
               Η παράταση της συμφωνίας υπό μορφή ανταλλαγής επιστολών για περίοδο τριών μηνών θα πρέπει να εγκριθεί εξ ονόματος της Ευρωπαϊκής Ένωσης,
            
         ΑΠΟΦΑΣΙΖΕΙ:
   Άρθρο 1
   Η παράταση της συμφωνίας, υπό μορφή ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της εγκρίνεται εξ ονόματος της Ευρωπαϊκής Ένωσης.
   Το κείμενο της ανταλλαγής επιστολών, με την οποία συμφωνείται η εν λόγω παράταση, επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν την ανταλλαγή επιστολών δεσμεύοντας την Ευρωπαϊκή Ένωση (5).
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση παράγει αποτελέσματα από την ημερομηνία της εκδόσεώς της.
   
      Βρυξέλλες, 27 Φεβρουαρίου 2006.
      
         
            Για το Συμβούλιο
         
         
            Η Πρόεδρος
         
         U. PLASSNIK
      
   
   
      (1)  ΕΕ L 234 της 10.9.2005, σ. 13.
   
      (2)  ΕΕ L 288 της 29.10.2005, σ. 59.
   
      (3)  ΕΕ L 288 της 29.10.2005, σ. 60.
   
      (4)  Βλέπε σελίδα 57 της παρούσας Επίσημης Εφημερίδας.
   
      (5)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
    ---documentbreak--- 
   
               10.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 71/55
            
         ΑΝΤΑΛΛΑΓΉ ΕΠΙΣΤΟΛΏΝ
   για την παράταση της συμφωνίας, υπό μορφή ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (Αποστολή Παρακολούθησης Ατσέ — ΑΠΑ) και του προσωπικού της
   Τζακάρτα, 13 Φεβρουαρίου 2006
   Εξοχότατε,
   Εξ ονόματος της κυβερνήσεως της Δημοκρατίας της Ινδονησίας, θα ήθελα να εκφράσω την εκτίμησή μου προς την Ευρωπαϊκή Ένωση για τη συμμετοχή της στην αποστολή παρακολούθησης στην Ατσέ (ΑΜΜ) και για το σημαντικό έργο το οποίο επιτέλεσε από τότε που εγκαταστάθηκε στην επαρχία Nanggroe Aceh Darussalam (NAD).
   Στη συνάρτηση αυτή, λαμβάνω την τιμή να αναφερθώ στην από 14ης Σεπτεμβρίου 2005 επιστολή και τα σχετικά παραρτήματα αυτής του προσωρινού υπουργού Εξωτερικών της Ινδονησίας καθώς και στην από 3ης Οκτωβρίου 2005 επιστολή σας και τα σχετικά παραρτήματα αυτής όσον αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης στην Ατσέ (ΑΠΑ).
   Στο πλαίσιο αυτό, έχω την τιμή να σας διαβιβάσω την απόφαση της κυβερνήσεως της Δημοκρατίας της Ινδονησίας να καλέσει την Ευρωπαϊκή Ένωση να παρατείνει την παρουσία της στην επαρχία Nanggroe Aceh Darussalam (NAD) για περίοδο 3 (τριών) μηνών, από τις 16 Μαρτίου 2006 έως τις 15 Ιουνίου 2006, είτε για μικρότερο διάστημα ανάλογα με την ημερομηνία διεξαγωγής των τοπικών εκλογών.
   Το καθεστώς, τα προνόμια και οι ασυλίες της ΑΠΑ θα ταυτισθούν με τα οριζόμενα στην ανταλλαγή επιστολών με ημερομηνίες 14 Σεπτεμβρίου 2005 και 3 Οκτωβρίου 2005 αντιστοίχως, που αποτελεί νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης.
   Οι εργασίες της ΑΠΑ κατά την περίοδο αυτή θα περιλαμβάνουν τα καθήκοντα της ΑΠΑ, όπως ορίζονται στο άρθρο 5 παράγραφος 2 του μνημονίου συμφωνίας μεταξύ της κυβερνήσεως της Δημοκρατίας της Ινδονησίας και του Κινήματος για μια Ελεύθερη Ατσέ (GAM), της 15ης Αυγούστου 2005, εξαιρουμένων των καθηκόντων α) και β) τα οποία έχουν ολοκληρωθεί.
   Βάσει των ανωτέρω, προβλέπω ότι το προσωπικό της ΑΠΑ θα πρέπει να ανέρχεται σε 80 (ογδόντα) περίπου άτομα.
   Εάν η υποβαλλόμενη πρόταση γίνει δεκτή από την Ευρωπαϊκή Ένωση, λαμβάνω επιπλέον την τιμή να προτείνω η παρούσα επιστολή καθώς και η επιβεβαιωτική, απαντητική επιστολή σας, να συναποτελέσουν ένα νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης. Το μέσο αυτό τίθεται σε ισχύ στις 16 Μαρτίου 2006 και λήγει στις 15 Ιουνίου 2006. Για την Κυβέρνηση της Δημοκρατίας της Ινδονησίας, το εν λόγω νομικό πλαίσιο βασίζεται στον ινδονησιακό νόμο αριθ. 2 του 1982, της 25ης Ιανουαρίου 1982, όσον αφορά την επικύρωση της σύμβασης για τις ειδικές αποστολές, του 1969.
   Πιστεύω ότι η εποικοδομητική συνεργασία που έχει καθιερωθεί, προκειμένου να προσφέρει ειρηνική, συνολική και βιώσιμη λύση στις προκλήσεις που αντιμετωπίζει η Ατσέ, στο πλαίσιο του ενιαίου κράτους της Δημοκρατίας της Ινδονησίας, μπορεί να υποστηριχθεί και να ενισχυθεί περαιτέρω.
   Προσβλέπω στη θετική σας ανταπόκριση.
   Μετά τιμής,
   
      
         
      Δρ N. Hassan WIRAJUDA
   
   Βρυξέλλες, 28 Φεβρουαρίου 2006
   Κύριε,
   Λαμβάνω την τιμή να αναφερθώ στην από 13 Φεβρουαρίου 2006 επιστολή σας με την οποία μας διαβιβάζετε την απόφαση της κυβερνήσεως της Δημοκρατίας της Ινδονησίας να καλέσει την Ευρωπαϊκή Ένωση να παρατείνει την παρουσία της στην επαρχία Nanggroe Aceh Darussalam (NAD) για περίοδο 3 (τριών) μηνών, από τις 16 Μαρτίου 2006 έως τις 15 Ιουνίου 2006, είτε για μικρότερο διάστημα ανάλογα με την ημερομηνία διεξαγωγής των τοπικών εκλογών.
   Έχω τη χαρά να σας επιβεβαιώσω ότι η Ευρωπαϊκή Ένωση συμφώνησε να δώσει θετική απάντηση στην πρόσκληση αυτή.
   Επιβεβαιώνω ότι, σύμφωνα με τους όρους της ανταλλαγής επιστολών μας με ημερομηνία 14 Σεπτεμβρίου και 3 Οκτωβρίου 2005 αντιστοίχως, η οποία αποτελεί νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης, το μέσο αυτό παρατείνεται κατά 3 (τρεις) μήνες, έως τις 15 Ιουνίου 2006.
   Οι εργασίες της ΑΠΑ κατά την περίοδο αυτή θα περιλαμβάνουν τα καθήκοντα της ΑΠΑ, όπως ορίζονται στο άρθρο 5 παράγραφος 2 του μνημονίου συμφωνίας μεταξύ της κυβερνήσεως της Δημοκρατίας της Ινδονησίας και του Κινήματος για μια Ελεύθερη Ατσέ της 15ης Αυγούστου 2005, εξαιρουμένων των καθηκόντων α) και β) τα οποία έχουν ολοκληρωθεί.
   Λαμβάνω επιπλέον την τιμή να επιβεβαιώσω ότι η επιστολή σας και η παρούσα απαντητική επιστολή συναποτελούν ένα νομικά δεσμευτικό μέσο μεταξύ της Κυβερνήσεως της Δημοκρατίας της Ινδονησίας και της Ευρωπαϊκής Ένωσης. Το μέσο αυτό τίθεται σε ισχύ στις 16 Μαρτίου 2006 και λήγει στις 15 Ιουνίου 2006.
   Δράττομαι ακόμη μία φορά της ευκαιρίας να εκφράσω την εκτίμηση της Ευρωπαϊκής Ένωσης για την πρόοδο που σημειώθηκε κατά την ειρηνευτική διαδικασία στην Ατσέ και να επαναλάβω τη σταθερή δέσμευση της Ευρωπαϊκής Ένωσης να υποστηρίξει την εφαρμογή ειρηνικής, συνολικής και βιώσιμης λύσης στις προσκλήσεις που αντιμετωπίζει η Ατσέ.
   Επιτρέψτε μου, κύριε, να σας εκφράσω την εκτίμησή μου.
   Μετά τιμής,
   
      
         
      Javier SOLANA